ઉપા.શ્રી ભુવનચંદ્રજી મ.નો બીજો પરિચય પુસ્તક દ્વારા થયો. પૂ.આ.શ્રી સિદ્ધસેન દિવાકરસૂ.મ.ની રચેલી એકવીશ દ્વાત્રિંશિકાઓમાં એક દ્વાત્રિંશિકામાં આજીવક સંપ્રદાયના નિયતિવાદની સમીક્ષા કરવામાં આવી છે. આજીવક સંપ્રદાય ગોશાલકે પ્રવર્તાવેલો છે. આગમોમાં અને શાસ્ત્રોમાં આજીવક સંપ્રદાય વિષે છૂટાછવાયા ઉલ્લેખ મળે છે, સળંગ નિરૂપણ નથી. ઉપા.શ્રી ભુવનચંદ્રજી મ.એ નિયતિ દ્વાત્રિંશિકામાં આ મતનું સ્પષ્ટીકરણ કર્યું છે. લુપ્ત થઇ ગયેલી મતધારાઓને જોઇને આનંદ થયો. આંશિક વચનોના આધારે એક દર્શનને રજૂ કરવું કેટલું પડકારજનક કામ છે તે દર્શનશાસ્ત્રનો અભ્યાસી જ જાણી શકે.